OpenLLM-France/wikimedia huggingface dataset:
# Kanaouen d’an otro Disez

| ◄ D’an otro Julou | Kanaouen d’an otro Disez | D’an otro Bescond ► |
KANAOUEN D’AN OTRO DISEZ  Person newe Lohuec  (23 a viz c’houewrer 1908)  ————
* A-rôk ma teu an heol hanv d’ober d’ar bleun diwan,
* Da lakat richan ha kân e beg an evn bihan,
* Me, barzig paour, a fell d’in kanan a-greiz kalon
* ’N enor d’an otro Disez, newe-hanvet person
* E parouzig Lohuec, ’tre Kerneo ha Treger,
* ’Tu’r c’hreiz de da Logivi, stok ouz ar Finister,
* Ez eo digouezet d’ean eur loden c’hoanteet
* Gant meur a berson, sur ’walc’h, hep komz eus kureed.
* E Lohuec, ’vel gwechall, e paroujo hon bro,
* Ar gristenien ’deus miret gizio-mat hon tado ;
* Gwelet hon deus, en de all, gant pebez karante,
* Ez eo bet digemeret ’n otro person newe !
* Ya, daoust ma oa, en de-ze, an amzer fall ha louz,
* Da di an otro Julou, holl benno ar barouz
* A zo deut goude kreiz-de, levenez ’n o c’halon,
* Da gerchet ’n otro Disez, bugel sant Milion.
* Hag an otro maer e pen, ’dreuz da Goad-ar-Markiz,
* Beleien, kuzuilherien, gante kezeg diskwiz,
* A zo deut da Lohuec, ’lec’h ’vralle ar c’hleier ;
* O ! ’wit eur person newe, kaerat da digemer !
* Ha breman, tudo, pan-eo-gwir
* Eo ’rabad d’in bean re hir,
* Ma lezet, en eur chanj a don
* Da ganan d’ho person eur zon.
* Ar memes de, en Plouaret
* An hent-houarn ’moamp kemeret
* ’Wit mont da Gloerdi Sant-Briek
* ’R bla pewar-ugent-ha-daouzek !
* E-tal ar mor, te, goude-ze
* E parouz Plouvouskan kure,
* Me ’oe hanvet e Sant-Servez
* E bro Kallak, ’lec’h e teuez.
* Tremen seiz vla ’zo e Gwengamp,
* A belech ’rez aman eur lamp,
* Evel breudeur hon deus bewet,
* Pe vije joa, pe boan-spered.
* Ha daoust d’in-me da gaout keun,
* Ewidout ’m eus kuntuilhet bleun ;
* Ret-mad eo d’in o dispakan,
* P ’eo gwir ’on deut herie aman.
* Savet gant tud hag a gare
* A-greiz o holl galon Doue
* An otro Disez, evelte,
* A-gren ’n em ro d’Ean ive.
* Stag-mat e galon ouz e vro,
* Gouest da doman ar c’halono,
* Ne glasko ’met eun dra aman :
* ’Vo karet Doue, da gentan !
* Ha ravo Jezuz-Krist meulet,
* ’Vel er beure-man ’n eus laret,
* ’Wit m’hallo, en tiegezo,
* Skuilh e vennoz hag e c’hraso !
* Parousianiz Lohuec,
* Me gred, ho person kalonek
* A ’n em blijo ganec’h aman ;
* C’houi ive vo evrus gantan.
* Gant e vouez kaer hag e ganio
* E ray tridal ho kalono,
* Hag e gador, gant e gomzio,
* Ray sklerijen d’hoc’h ineo.
* Sturian a ray ar vugale
* ’Trezek ar vad, ’trezek Doue ;
* D’an dud yaouank ’selaou e vouez,
* Hag ’kersfont en hent ar furnez !
* An dud a boan, hag ar re goz
* ’Vo klewet o laret bennoz
* D’ar beleg ’no o c’honfortet
* E barz en o foanio kalet.
* En hoc’h iliz koant, a c’hiz-koz,
* Diazeet war lein ar roz,
* Holl e kavfet c’hoaz levenez,
* O pedi Doue asamblez.
* Ar garante evel chaden
* Trezan hag e barouz kristen,
* Na diaoul na den n’hallo kammet
* Trec’hi warnoc’h holl, unanet !
* N’hallan dihan hep kas eur beden
* D’an Hini ’n eus karet kement,
* D’an Itron Varia Wir-Zikour,
* ’Wit ma vinnigo e labour :
* O Patronez oat kerig Gwengamp,
* Chomet bepret e wellan Mam,
* Ha tolet eur zell a drugare
* ’Warnan hag e barouz newe ! (Diou wech).
# Kanaouen ar C’horsik

* Ar C’horsik
* C’hwi ’dremen aze ken faro,
* Lestr an Itron Varia,
* C’hwi ’dremen aze ken faro,
* Perag e touget ho hano ?
* Al lestr
* Da Vari ec’h on bet goestlet,
* Korsik bihan, ma mignon,
* Da Vari ec’h on bet goestlet,
* Evit dougen pelerined.
* Ar C’horsik
* Me ’wel ganac’h tud a beden :
* Na pelæc’h it-hu d’o dougen ?
* Al lestr
* Da Jeruzalem o c’hasan,
* D’eun douar euz ar zantelan.
* Ar C’horsik
* Pe sort mouez ’zo deut d’o gervel,
* Pa fell d’ê mont warnoc’h ken pell ?
* Al lestr
* Mouez Frans, o mam-vro vinniget ;
* Ar vouez-ze he deuz o gelvet.
* Ar C’horsik
* ’Viti petra ’deuz da c’houlen,
* Pa vefont du-hont, ’n o feden ?
* Al lestr
* Goulen ’reint ma vo frealzet,
* Rag gant ar boan ec’h eo bec’hiet.
* Ar C’horsik
* Mar ’n em gav Frans, ma mamm, en poan,
* Me ’zo glac’haret ma-unan.
* Al lestr
* Goasket eo : gwelet ’m euz enni
* He c’halon goasket gand tud kri.
* Ar C’horsik
* Piou eo ’n dud kri-ze m’o lazin :
* Krog eo ma goad Kors da virvin.
* Al lestr
* An dud-ze ’zo tud dizoue,
* A glask lazan enni ar fe.
* Ar C’horsik
* Doue a drec’ho warne holl :
* Nan ey ket ma bro ger da goll.
* Al lestr
* ’Vit trec’hi hec’h enebourien,
* E fell d’ei dreist-holl ar beden.
* Ar C’horsik
* Nij neuze, gant da iskili,
* Ha kas tud du-hont da bedi.
* Al lestr
* Ped wardro gante a galon,
* A spered heuilh lestr da Itron.
# Kanaouen ar pato

Tostet holl, tostet da glevet,
Tostet da glevet kano,
Eur zon a zo neve-zavet,
Savet warbenn ar Pato.
DISKAN
Kanomp holl a bouez hon fenno, Mil meulodi d’ar Pato.
$\left\{{\begin{matrix}\\\ \end{matrix}}\right.$
bis.
Bras ha bihan hag a bep stad,
A bep micher, a bep bro,
Eus ar skul pe diwar ar plad,
Holl omp dibrerien bato.
Plijout mat a reont d’ar bôtred,
Ha dreist-oll, ar merc’hejo,
A lip o beg flour, piz ha net,
W!irlerc’h eur begad pato.
Ar bourc’hiz en despet d’e lorc’h,
Kenkouls ha tud ar mejo,
A blij d’han, diwar veg e forc’h,
Kargo eur c’hovad pato.
Al labourer, o tont d’e di,
Gant al labour skuiz-maro,
A zant e nerz oc’h adkrigi,
Dustu ’klev c’houez ar pato.
An den en e gozni zoken,
Kouet e zent eus e c’heno,
Ezet awalc’h a zeu a-benn
Da chako eun tam pato.
Keginour na keginourez,
Hag a verit o hano,
N’oufe ozo eur fest a-dres,
Mar n’o deus ket a bato.
Parmentier da veza meulet,
Gloar hag enor d’e hano,
Pa ’n eus en hon bro digaset,
Digaset d’imp ar pato.
Pa vo savet eur skeuden gaer
Da gement a verito,
Vo gret unan da Barmentier,
En kreiz pep parkad pato.
Ar wech kentan ma tiouanaz,
Ar pato en e barko,
Eur boked koant a dastumas
Gant ar bleun eus e bato.
Ar boked d’ar roue gasas,
Hag emesk e voutono,
Ar roue raktal a stagas,
Gant stad, e voked pato.
Otrone ar Palez, kenkent,
Hag holl otrone ar vro,
Ouz o chupenno na zougent
Nemet bokidi pato.
’Boue an amzer-ze viniget,
Ve zeder an holl er vro,
Warlerc’h an est pa ve tennet,
Pa ve tennet ar pato.
Kanomp, kanomp gloar da Zoue :
Eus e holl vadelezo,
Gwellan ’roas d’e vugale,
Eo donezon ar pato.
Lod a laro ma zon neve,
’Zo eun tammig rigolo,
Mes sikour a rey marteze,
Sevel enor ar pato.
An Eun. :
# Kanaouen d’eur bugel neve-vadeet

* I
* Deus, mabig bihan, da velet
* An holl draou gaer ’zo ’bars ar bed.
* DISKAN
* De mad d’it, o ma mabig, ma mabig,
* Bue vad d’it, ma mabig, la la.
* Sell ouz an heol, ouz ar stered,
* O strinka sklerijen ha sked.
* Deus da zellet ouz ar mor bras,
* 0uz ar stêriou, ouz an oabl glas.
* Sell dre holl nag a goantiri,
* Kaniri flour ha bokidi.
* Bokidi ru, bokidi gwen,
* Re c’hlas, re vriz ha re velen.
* Klev, ma mabig, mouejou koant koant,
* Al lapoused o kana drant.
* Loned munut ha loned bras…
* Digor da lagadigou c’hlas.
* II
* Penôs, paour kezig, koulskoude,
* Penôs rei digemer d’it-te ?
* Paour out, ha noaz evel eur ran,
* Na feus na mezer na lian ;
* Nag aour, na kennebeut arc’hant,
* Netra na feus d’it da-unan.
* Evit holl vad, poan hag enkrez,
* D’az mam, d’az tad e tigasez.
* III
* Paour out, evit gwir, ma mabik,
* Da ine, ’vat, a zo pinvik.
* Pur e da ine, pur ka koant,
* Gwalc’het gant dour ar vadeiant.
* Doue, da grouer ha da dad,
* ’Neus evidout eul loden vad.
* Rouantelez ar Baradoz,
* Eleiz a c’hrasou da c’hortoz.
* An Iliz vago da ine
* Gant lez nerzus, gant gras Doue.
* De mad d’it, o ma mabig, ma mabig,
* Bue vad d’it, ma mabig, la la.
* An Eun
# Kanaouen ar pot-saout

* Dimeus an holl vicheriou nan eus ket eur vicher,
* Evel hini ar pot-saout dizoursi ha seder.
* DISKAN
* Tra la la la,
* N’eus micher war an douar,
* Tra la la la,
* N’eus micher war an douar,
* Ken bra.
* Pa glevan an eünigou kana ho c’hanaouen,
* Me zav ma mouez gant o mouez hag e kanan laouen :
* Ober eul luskelladen ebarz eur vransigel,
* Eo ma brasan plijadur, ma brasan diduel.
* Eur fouet kanab a dougan en pign ouz ma c’herc’hen,
* Ha gant he strakadenou e tiston ar zaonen.
* Pa zeu an neve amzer da zederât ar vro.
* Gant pluskalek pe gistin e ran eun totoho.
* Me grap er gwe da dapout uou al lapouset,
* Ha d’ar zadorn d’abarde me ’me krampouez lardet.
* D’an hanv ebarz ar prajou pa ve troc’het ar foen,
* Da redek ha da lampet mont a ran diarc’hen.
* Pa ’z a war greiz an devez ar re vras da gousket
* ’C’han d’ober eun neuiaden gant ma c’hamaradet
* Em bleud en em gavan c’hoaz, pa ve dare ar frouez,
* O tibri per, avalou, ha kistin ha kerez.
* Bihan e ma c’homanant, tano ma gwenneien.
* Med lodennou a gavan, digoust, en bek ar wen.
* Pa ve gwall yen an amzer, ve gret eur c’houad tan :
* Kichen eur roc’h pe eur c’hleun, da domma ’n em souchan.
* Ha pa ve skornet an dour, er poull war eur gleren,
* Nan eus ket en tu-all d’in d’ober eur riskaden.
* ’N em blijout a ran ive o vont d’ar c’hatekiz,
* Da ziski lezen Doue ha lezen an Iliz.
* Dimeus an holl vicheriou nan eus ket eur vicher,
* Evel hini ar pot-saout dizoursi ha seder,
* Tra la la la,
* N’eus micher war an douar,
* Tra la la la,
* N’eus micher war an douar,
* Ken bra.
* An Eun.
# Kanaouen ar vran

* — Deiz mat d’eoc’h, mestrez Bran, penaos ez it ganti ?
* — E leal, mestr Louarn, brao ’walc’h oun, ha c’houi ?
* Va bugale ive, nemet an diveza
* Eo a zo garit an dreo, pemzek dez zo brema.
* War an ton…
* — O pegen kaer oc’h-hu gant ho sae zu impriz !
* C’houi hoc’h eus sur lakeat he ober e Pariz…
* — O ya, eme ar Vran, ’vel eur gageterez
* A rofe da anaout d’it he c’hemenerez.
* War an ton…
* — E fei, mar deo ho mouez henvel ouz ho tilhad,
* C’houi a zo en tu-all d’an holl ganerien vat.
* Grit d’eomp eta kievet ho mouez ker manifik,
* Rak ebarz ho familh oc’h krenv war ar muzik.
* War an ton…
* Rak-tal an intron Bran, hep beza re bedel,
* A c’hrosmol dre he fri an Tour dantelezet ;
* Dre iu ranke he beg digeri da gana,
* Ar grampoezen d’an douar zo lezet da goueza.
* War an ton…
* Alanig-al-Louarn a gonte mat war ze
* Ha war er grampoezen e sailhas prim neuze ;
* Evel eun tort e c’hoarz an tamm maslin fripon,
* En eur frota e gof ha laouen e galon.
* War an ton…
* Trei a ra oc’h ar Vran, hag e lavar d'ezi,
* O tont d’he c’haketal, d’ober gwap anezi :
* — M’em eus ho paket brao, vil ez eo ho tilhad ;
* C’houi n’ouzoc’h ket kana, mez ho krampoez zo mat !
* War an ton…
* Neuze an intron Bran a zo gwaleüruzez
* A zo dipitet oll, konfontet gant ar vez :
* — O perak e teuer an duel da zifen ?
* M’em bije da lazet gant eun tenn pistolen.
* War an ton…
* An holl lapoused-all o klevet koms diouzin
* a deui d’am c'haketal betek dindan va min ;
* Mestrez an holl vrini paket gant Alanig
* Ne vo muioc’h doujet ’vit eul laouenanig…
* War an ton…
* Klevit brema’r gentel eus ar c’houblajou-ma ;
* Brini bras ha bihan, am selaouit brema :
* Pa vo leun ho kenou gant ar c’hrampoez lardet
* Serrit ervad ho peg m’bo ped ne ganit ket !
* War an ton…
                                     Dastumet ha reizet gant
                                        KLAODA ’R PRAT.
                                              (Pluenzir).
# Ar Restitution

| ◄ An Usuilleres | Ar Restitution | An Aluson ► |
Obliget e voar dindan boan a daonation da restituí ar mado drouc acquisitet, ha da repari an domaich on deus groet pe occasionet. Chetu amàn langaich ar Speret-Santel : Mar rent an den impi ar pez en deus quemeret, ne varvo quet. Remet, eme on Salver, da Cæsar ar pez a apparchant ous Cæsar. Lequeet evez, eme an abostol, da dleout netra da den ebet. An oll bagenno sacr a laca silvidiguez an den injust dindan ar gondition eus ar restitution. Ar ræson naturel en lavar da bep hini ; rac urz ar brovidanç divin a renq bezàn heuliet. Ar pez a apparchant ous ar re-all n’en deo quet dimp. Eus an oll Theologianet, eus an oll Dado santel tout ep partaich a santimant, ne citàn nemet ur passaich a sant Augustin.
« Mar oc’h-eus, eme ar sant, mado drouc-acquisitet, peini a so ur c’hrim, ma n’en rentet quet ha c’hui o c’hallout en ober, o pinigen a so faus hac inutil ; ar pec’het n’en deo quet effacet ma n’en deo quet reparet an domaich ; a nez ar restitution n’en deus quet a silvidiguez. » Lequeet evez eta rac domagi e nessàn en e vado, e vuez, e bersonaich, e reputation. Un abrege dister evel hemàn, na ell quet fournissàn an explication eus ar façon da bratica al lezen rigourus eus ar restitution en cals a boencho. Goulennet avis, ha gravet doun en o calon penaus n’en deus quet a silvidiguez evit an hini e so coupabl o vezan quemeret, domaget pe viret injustamant tra e nessàn, nemet repari ha restitui a rafe evel ша zeo dleet hervez an Aviel.
# Ar Raz hac ar Glesqer.

| ◄ Ar Bley hac an Dànvad. | Ar Raz hac ar Glesqer. | Ar C’hy hac an Dànvad.  ► |
FABL 3.
Ar Raz hac ar Glesqer.
Eur vech ar glesqer hac ar raz
Da gombati a gommanças.
En rouanteles ar mare
E voa ar brezel entreze :
Er blenen gaër deus an arbrat
Eo e voe roët ar gombat.
Combati rent en coll alan
Gant lanzo gred deus a vroan.
Rust e voa’r chog : a bep coste
Cals a ners hac ajilite.
Pep-hini anê a zonje
Ebars er joa en divije
Pa chomje gantàn an enor
Da vout gouneet ar victor.
Doffet er gis-ze gant ar boan,
Eul lapouç anvet ar milan
A bacqas an daou gombatant
Ha leina gante excelant.
Sans moral.
Neb piou bennac en em fourro
En qerel hac en prossejo,
Privilech, calite disput,
Evel ma ra cals eus a dud,
A renqo lacât evez mad
Petramant ho deo calonat.
Mar bent eun neubeut diavis
Ar milan e vo ar justiç,
Hac ar re a vo o voelet
Ne vefont qet cals contristet.
# Ar Re C’hlaz (Kelien)

Oberennoù damheñvel pe handelvoù all zo ivez, gwelout Ar Re C’hlas.
| ◄ Perinaïk | Ar Re C’hlaz | Ar Mor-Verc’h ► |
* Tewal ann noz ’vel toul eur be.
* Ar Chouanted ’zo ’n ho c’hoaze
* En eur park dôn, endro d’ann tan,
* ’Vel er garek sioul morvran.
* Eunn huanaden zo klevet
* Tu all d’ar c’hleun, treuz ar moged,
* ’Vel da greiz-de touseged mud
* Pa c’houistellont munud-munud :
* N’e ket eur c’hristen ’huanad,
* Nemed ar gaouen ’kreiz ar c’hoat.
* Kerkent anter-noz m’a skoaz,
* Endro d’ar c’hloz sav ar re C’hlaz :
* Taped ar Chouanted ’n ho zoul
* ’Vel eur bar-merien en eur poull.
* N’a darnij ket al loened deun
* ’Wid al louarn ’tu all d’ar c’hloun,
* Nikun na spont euz ar re Wenn
* O klewet garm ha iouc’haden,
* Nag o welet emaint tri-c’hant ;
* Endro d’ar park ha prim ha drant.
* — Glaouer, piou zo ’ta o vlajal
* E koat Bear, ’kreiz ann noz dall ?
* — Tri-c‘hant a re C’hlaz o leski
* Kouet en eur puns tan de virwi.
* Kleuzet e bet kleun ar park dôn
* Gand ar Chouanted digalon ;
* Ha neuze karget gant mouded
* Ha gant merl ann tan goulouet.
* Kenta kammad ra ar re C’hlaz,
* Boutont beteg ho daoulin noaz ;
* Ha pa lampond ann eil kammad,
* Bete poull ho c’halon ervad ;
* D’ann drived tel int ho zri-c’hant
* Kuzet beteg ho badeiant.
* Adren, tri-c’hant e Chouanted
* Gant peb-hini eur folc’h houarnet
* ’Vid ho disto ’kreiz ann tan ru,
* ’Vel en ifern ra ’nn ele du.
* — Glaouer, perak c’hez beure mad,
* Da zeier leun, d’ar Poulleogat ?
* - N’e ket gant glaou, gand eskern e,
* E ma zeier karget hirie,
* Eskern ar re C’hlaz ’zo dewet
* D’ar stanko kasan, d’ho bered. —
* Ar sun warlerc’h, e Menez-Bre
* Otro person Prat a lere,
* ’N euz laret ann ofern drantel
* Evid en ifern toleur sell :
* Tri-c’hant a re C’hlaz a welaz,
* Ha tri-c’hant Chouant donnoc’h c’hoaz
# Ar Regina cœli

Oberennoù damheñvel pe handelvoù all zo ivez, gwelout Ar Regina Cœli.
| ◄ An Angelus | Ar Regina cœli | Gourc’hemennou Doue ha re an Ilis ► |
En em gonsolit evit mat, Rouanez eus an Eêvou ; Sec’hit pelloc’h ho taoulagat, Hac arretit ho taëlou ; Ressuscitet eo ho Mab Leun a c’hloar, a driomphou.
Alleluia, pebez joa Dêc’h-u, Mam a garantez ! Deomp-ni ivez , alleluia, Pebes laouenidiguez E velet goude hor prena Adare leun a vuez !
Ya, Guerc’hes, bezit joaüs, Ho pet consolation, Ressuscitet eo Jesus, Hervez e brediction ; Dirazàn, Mam trugarezus, Roït deomp ho protection.
Va Doue, o ressuscita Ho Mab Jesus hon Autrou, E cargjoc’h ar bed a joa ; Grit Deomp dre e veritou, Ha re an Itroun Varia,
Mont oll da c’hloar an Evou. Amen.
De profundis, etc.
# Ar Religion Arc’hant

Mathilin a zo boutaouer. Bemdeiz, koulz lavaret, a neuz e govadik. Hag en hostaliriou, dre ma za, e sko var ar person hag ar Relijion. « Relijion arc’hant, a lavar, heb arc’hant n’euz netra da ober gant ar veleien. »
Eun devez, tommet mad da veg e fri, a lavaraz kement-se d’an Aotrou Person e-unan.
— Relijion arc’hant ! Oh ! an dra-ze zo da welet avad, eme an Ao. person. Gwechall, Mathilin, pell ’zo abaoue, mez gwechall e vijez o koves.
— Ia, da.
— Pegement e peuz paët evit beza koveset ?
— Netra.
— Hag evit komunia, da ober da bask, pegement ?
— Netra.
— Pa ’z eo bet klanv da vreg, an Ao. kure a zo bet o welet anezhi, koulz an noz hag an deiz. Pegement e peuz paët d’ezan ?
— Paëa ? Ne meuz paët tra.
— Ha pa ’z eo bet da vugale d’ar c’hatekiz, an eil goude egile, a vloaz da vloaz, ar veleien o deuz bet desket d’ezo ar Relijion. Pegement e peuz paet evit an dra-ze ?
— Pegement ? Netra ’n holl.
— Ac’hanta ? Me gav d’in kement-se n’eo ket gwall ger. Kea da gaout eur medisin, eun alvokat, eun den a lezen, Kea d’o direnka ken aliez ha ma tirenkez ar veleien, ha deuz goudeze da lavaret d’in pegement a gousto d’id.
Mathilin a blegaz e benn.
— Mez, emezan goude eur pennadik, an interramanchou, an eureujou a goust ker, Ao. Person : va godel a oar pegement. Eureujet a meuz tri mab, ha n’euz ket pell a meuz interret va greg. Me lavar d’eoc’h n’eo ket bet evit netra.
— Oh ! Mathilin, gwelomp. Pa’z out deut da eureuji da vugale ha da verka interamant da bried, n’euz ket bet lavaret d’id e c’hellfez ober an traou-ze evit netra ?
— Eo, eo, Ao. Person. Mez c’houi gav d’eoc’h e vijen eat da eureuji va bugale evel klaskerien bara, ha da interi va greg evel eur baourez.
— Eno e ma ar stal, Mathilin. Traou ar Relijion e pije bet, bep tro, evit netra. Mez falvezet eo ganez ober eureujou a stronz, kaout eun interramant toniuz ; c’hoant e peuz bet da gaout kalz a veleien en eureujou, da gaout brall braz ar c’hleier, falvezet eo ganez e vije gwisket an iliz gant he dillajou ar c’haërra. Hag a pefe ar front da c’houlenn an holl draou-ze evit netra? Ha pa vint uzet, piou a baëo ?
— Oh ! avad, Ao. Person, gouzout awallac’h a ran e koust kerroc’h an dillad sul eget an dillad pemde.
— Ac’hanta ? Petra neuze ?
Mathilin a blegaz e benn adarre, ha divar neuze ne lavaraz biskoaz ger divar-benn ar Relijion arc’hant.
* An hini zo bek e deod lemm
* Rank beza kaled kern e benn.
Doph an ti-all.
# Ar Re C’hlas

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
Er Barzhaz Breizh, gant Kervarker :
* Ar re c’hlaz (1846)
* Ar re c’hlaz (1867)
* Ar re c’hlaz (1883)
Gant Narsis Kelien, e Breiz :
Sellout ivez ouzh :
# Ar Regina Cœli

Oberennoù damheñvel pe handelvoù all zo ivez, gwelout Ar Regina cœli.
| ◄ An Angelus | Ar Regina Cœli | Gourc’hemennou Doue, ha re an Ilis ► |
* En em gonsolit evit mat,
* Rouanez eus an Evou ;
* Sec’hit pelloc’h ho taoulagat,
* Hac arretit ho taelou ;
* Ressuscitet eo ho Map
* Leun a c’hloar, à driomphou.
* Alleluia, pebez joa
* Dec’h-hu, Mam à garantes !
* Deomp-ni ivez , alleluia,
* Pebes laouenidigues
* E velet goude hor prena
* Adarre leun à vues!
* Ya, Guerc’hes, bezit joaüs ;
* Ho pet consolacion,
* Ressuscitet eo Jesus
* Herves e brediccion ;
* Dirazan, Mam trugarezus,
* Roït deomp ho proteccion.
* Va Doue, o ressuscita
* Ho map Jesus hon Autrou,
* E carchoc’h ar bed à joa ;
* Grit Deomp dre e veritou,
* Ha re an Itroun Varia,
* Mont oll da c’hloar an Evou.
* Amen.
* De profundis, etc.
# Ar Re Unanet

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
Er Barzhaz Breizh, gant Kervarker :
* Ar-re unaned (1846)
* Ar re unaned (1867)
* Ar re unaned (1883)
# Yan-Pipi, e vestrès, ac al laëron

| ◄ Covesçion eur pautr dilicat | Yan-Pipi, e vestrès, ac al laëron | ► |
1
Diçsul ar paour quès Yan-Pipi En creis ar c’hoat a neus cavet Eur bagad laëron dissacret. An dra ze, pautret, o tisqo Da vont da redec er c’hoajo.
2
Eul laër a saillas var Pipi, Eul laër a lampas gant Mari, Pipi nem lacqas da grena Mari nem lacqas da vouëla. An dra ze, pautret, o tisqo Da vont da redec er c’hoajo.
3
Eul laër Pipi a ziscaras, Eul laër Mari a zistroadas, Var e gof a gouëas Pipi, Var e c’hein a gouëas Mari. An dra ze, etc.
4
Eul laër a furche yalc’h Pipi, Eul laër a furche yalc’h Mari, Pipi vel eur bley a youc’he, Mari zioul bras a chomme. An dra ze, etc.
5
Eul laër a vac’hate Pipi, Eul laër a dastone Mari, Pipi guès a nem difenne, Mari goant a nem diffrete. An dra ze, etc.
6
Aïhaou, ma goucq, eme Pipi ; Aïhaou, ma choucq, eme Vari ; En graç, me Pipi, paouezet ! En graç, me Mari, quendalc’het ! An dra ze, etc.
7
O ! me Yan, goassa bac’hadou ; O ! me Mari, pebeus tauliou ; E c’han da vervèl, me Pipi ; E c’han da vervèl, me Mari ; An dra ze, etc.
8
O ! me Yan, pebeus aubaden ; O ! me Mari, pebeus souben ; Na vin quen tyet, me Pipi ; Me vo tyet c’hoas, me Mari. An dra ze, etc.
9
Pevar mis goude an affer Pipi na zonje quen el laër ; Mœs Mari goant na hèlle quen Prenna choucq lassou e c’horfen. An dra ze, merc’het, o tisqo Da vont da redec er c’hoajo.
# Yan ar bombarder, pe ar gouriz-plouz

| ◄ Ar pare d’ar re vouzar | Yan ar bombarder, pe ar gouriz-plouz | Nebeud a dra ► |
             Yan ar Bombarder,
                            pe ar Gouriz-plouz
                                     (Da hostizien va Bro.)
Gwechall-gwechall, nep n’en doa ket daoulagad a oa dall. D’an amzer-ze, Yan ar Bombarder a rede ar vro, brudet dre ma veze dalc’hmad o vont-dont eus an eil maner d’egile, hag a-dreist-holl eus an eil tavarn d’eben, gwech war e dreid e unan, gwech war gein eskernek eun teus a varc’h : eur marc’h Laouig ken treut ma c’houlenne an dud digant Yan penôs ne veze ket troc’het dre an hanter gant liven-gein ar marc’h !…
Yan ar Bombarder ne ree nemet pismiga an hostizien. Eur wech edo o tistaga eur roulladen en eun davarn, ha kalz a dud a deue eno d’e glevet o son ar vombard ; ha setu Yan deut mat d’an hostiz, dre ma chache dour d’ar vilin. Mes jistr an hostiz o veza trenk, an dud a nebeutaas ; an hostiz a yenaas ouz Yan hag a c’houlennas digant ar Bombarder arc’hant e voued hag e evach, pe e vije krouget.
— « Ma ! eme Yan, mont a rin d’ar groug neuze mar fell d’eoc’h, rag arc’hant n’am eus ket ; mes koulskoude eur gavaden am eus great : penôs lakât ar jistr trenk da zousaat. »
— « Dres ! eme an tavarnour, a zo mat evidon-me. Gwerz d’in da gavaden. Pegement e fell d’it kaout ? »
— « Pemp skoed war-ugent, pe netra. »
— « Emomp ebarz ; koulskoude ker eo. »
— « Ac’hanta, eme Yan, setu aman va c’havaden : red eo farda eur gorden blouz, hir ha stank ; troï anezi seiz gwech nao dro endro d’ar variken, ha div eur goude, an evach an trenka a deu da veza dous-mel. »
Hag int kerkent d’ar bern-plouz, da farda ar gorden vurzudus, an hostiz o sacha plouz diouz ar bern, Yan o kordenna dre ma tenne, hag o pellât bep an tammig. Ar Bombarder a zigouezas evel-se beteg an hent ; eno e kinnigas daou liard d’eur potrig evit troï ar gorden en e lec’h. Ar pôtr a droas, hag an hostiz a denne plouz diouz ar bern.
… Penôs ’ta ? Yan, tapet pemp skoed war-nugent gantan, a droc’has kuit en eur lavaret : « N’eo ket eun touel touella eun toueller. »
N’eo ket red lavaret e chommas trenk jistr an tavarnour. Heman avat a drenkas muioc’h-mui e spered outan, ken na droaz e dammig empenn e leaz kaouledek, pa welas e oa bet touzet gant Yan ar Bombarder.
Hag abaoue eo deut ar c’hiz dre ar Vro da lavaret eus eun hostiz, pa n’ez a ket mad an traou gantan en e stal : « Heman en deus tapet eur gouriz-plouz. »